Source: https://dzp.dashofer.sk/onb/33/komentar-k-zdp-16-zdroj-prijmov-danovnika-s-obmedzenou-danovou-povinnostou-uniqueidmRRWSbk196FPkyDafLfWAE1d2WUUfDAb-vh4WlN7MeJ0H3ig_36ypg/?uri_view_type=35
Timestamp: 2020-05-27 16:06:17+00:00

Document:
Komentár k ZDP § 16 - Zdroj príjmov daňovníka s obmedzenou daňovou povinnosťou | Komentár k zákonu o dani z príjmov pre právnické aj fyzické osoby
Dňom 1. 1. 2018 nadobudli účinnosť zmeny a doplnky § 16 (novela ZDP realizovaná zákonom č. 344/2017 Z. z.), ktoré sa týkajú:
Podľa písm. a) je príjmom zo zdrojov na území SR daňovníka s obmedzenou daňovou povinnosťou aj príjem z činností vykonávaných prostredníctvom jeho stálej prevádzkarne umiestnenej na území SR. Novelou ZDP č. 301/2019 Z. z. sa spresnilo, ide aj o príjem z akéhokoľvek nakladania s majetkom tejto stálej prevádzkarne. Súčasne, nadväzne na zavedenie tzv. exit tax [§ 17f a § 17g ZDP] sa za príjem z nakladania s majetkom stálej prevádzkarne považuje aj príjem zahrnovaný do osobitného základu dane podľa § 17f ods. 1 písm. b) a ods. 2 písm. b) ZDP. Znamená to, že ak prichádza k uplatňovaniu exit tax pri presune majetku zo stálej prevádzkarne umiestnenej na území SR do jej ústredia v zahraničí alebo inej stálej prevádzkarne v zahraničí, je povinný zriaďovateľ tejto stálej prevádzkarne v rámci daňového priznania podávaného za stálu prevádzkareň uplatniť daň pri odchode (tzv. exit tax).
S účinnosťou od 1. 1. 2018 je určenie zdroja príjmu pri prevode účasti alebo podielu na obchodnej spoločnosti alebo členského práva v družstve so sídlom na území SR upravené už len v ustanovení § 16 ods. 1 písm. g) ZDP. Tento príjem daňovníka s ODP má zdroj na území SR, ak plynie z úhrad od daňovníkov s NDP i daňovníkov s ODP a vzťahuje sa k prevodu účasti na spoločnosti alebo družstve so sídlom na území SR.
Vidíme, že v SR nebude predmetom zdanenia len príjem z prevodu účasti alebo podielu na obchodnej spoločnosti alebo členského práva v družstve so sídlom na území SR, ktorý plynie od daňovníka s NDP (daňovník SR), ale predmetom dane bude aj prevod obchodného podielu alebo členského práva v družstve so sídlom na území SR medzi dvoma daňovníkmi s ODP (teda ak úhrada plynie od iného daňovníka s ODP). Predmetom dane na území SR však nebude taký prevod, keď predávajúcim je daňovník EÚ a kupujúcim je buď iný daňovník EÚ alebo daňovník 3. štátu. Stále však platí, že musí ísť o takú spoločnosť alebo družstvo, ktorá má sídlo na území SR.
Slovenská obchodná spoločnosť vypláca poplatok za licenciu – právo na použitie know-how – rezidentovi ČR, ktorý je skutočným vlastníkom týchto príjmov. Aký postup pri zdanení výplaty tohto príjmu má uplatniť vyplácajúca slovenská obchodná spoločnosť? Má sa uplatniť daň vyberaná zrážkou? Alebo sa príjem vyplatí v plnej výške, ktorý si rezident ČR zdaní sám v ČR?
Príjmy plynúce skutočnému vlastníkovi know-how - rezidentovi ČR od platiteľa príjmu – rezidenta SR, sú zdaniteľné podľa § 16 ods. 1 písm. e) bod 1 ZDP a čl. 12 ods. 2 zmluvy o zamedzení dvojitého zdanenia medzi SR a ČR, pričom maximálna suma dane podľa článku 12 ods. 2 tejto zmluvy nesmie presiahnuť 10 % hrubej sumy licenčných poplatkov.
Podľa článku 12 ods. 3 písm. a) zmluvy výraz licenčné poplatky označuje platby akéhokoľvek druhu získané ako odplata za použitie alebo za právo na použitie akéhokoľvek patentu, ochrannej známky, návrhu alebo modelu, plánu, tajného vzorca alebo výrobného postupu, počítačových programov (softvéru) alebo akéhokoľvek priemyselného, obchodného alebo vedeckého zariadenia, alebo za informácie, ktoré sa vzťahujú na priemyselné, obchodné alebo vedecké skúsenosti.
Predmetné príjmy sú zdaňované daňou vyberanou zrážkou podľa § 43 ods. 2 ZDP prostredníctvom platiteľa dane, t. j. slovenskej obchodnej spoločnosti, ktorá daný príjem do ČR vypláca. Platiteľ dane pri výplate, poukázaní alebo pri pripísaní úhrady v prospech daňovníka je povinný:
- vykonať zrážku dane podľa § 43 ods. 10 ZDP,
- zrazenú daň odviesť správcovi dane najneskôr do pätnásteho dňa každého mesiaca za predchádzajúci kalendárny mesiac,
- túto skutočnosť oznámiť správcovi dane podľa § 43 ods. 11 ZDP, pričom predpísané tlačivo je možné získať u miestne príslušného správcu dane, resp. na internetovej stránke finančnej správy.
Český rezident sa môže rozhodnúť, či využije možnosť…

References: § 16
 § 16
 § 17
 § 17
 § 16
 § 16
 čl. 12
 § 43
 § 43
 § 43